PATVIRTINTA

Rokiškio rajono savivaldybės tarybos

2019 m. gegužės 31 d. sprendimu Nr. TS-

**ROKIŠKIO RAJONO SAVIVALDYBĖS TERITORIJOJE GYVENANČIŲ VAIKŲ APSKAITOS TVARKOS APRAŠAS**

**I SKYRIUS**

**BENDROSIOS NUOSTATOS**

1. Rokiškio rajono savivaldybės teritorijoje gyvenančių vaikų apskaitos tvarkos aprašas (toliau –

Aprašas) reglamentuoja Rokiškio rajono savivaldybės (toliau – Savivaldybės) teritorijoje gyvenančių vaikų apskaitos organizavimą ir tvarkymą siekiant užtikrinti, kad jie mokytųsi pagal privalomojo švietimo programas.

1. Apraše vartojamos sąvokos:

**Savivaldybės teritorijoje gyvenantis vaikas** – vaikas, kurio deklaruota gyvenamoji vieta yra Savivaldybėje, arba vaikas, įrašytas į gyvenamosios vietos neturinčių asmenų apskaitą Savivaldybėje;

n**esimokantis vaikas** – neįregistruotas Mokinių registre vaikas iki 16 metų, kurio deklaruota gyvenamoji vieta yra Savivaldybėje, arba vaikas, įrašytas į gyvenamosios vietos neturinčių asmenų apskaitą pagal Savivaldybę;

m**okyklos nelankantis mokinys** – įregistruotas Mokinių registre vaikas, kurio deklaruota gyvenamoji vieta yra Savivaldybėje, arba vaikas, įrašytas į gyvenamosios vietos neturinčių asmenų apskaitą pagal Savivaldybę, tačiau per mėnesį be pateisinamos priežasties neatvykęs į mokyklą praleido daugiau kaip pusę pamokų ar ugdymui skirtų valandų;

**NEMIS** – šalies Nesimokančių vaikų ir mokyklos nelankančių mokinių informacinė sistema, kurios duomenis apie nesimokančius vaikus atnaujina Švietimo informacinių technologijų centras.

1. Kitos Apraše vartojamos sąvokos paaiškintos Lietuvos Respublikos gyventojų registro

įstatyme, Lietuvos Respublikos švietimo įstatyme, Lietuvos Respublikos vietos savivaldos įstatyme, Lietuvos Respublikos vaiko minimalios ir vidutinės priežiūros įstatyme, Lietuvos Respublikos asmens duomenų teisinės apsaugos įstatyme, Lietuvos Respublikos gyvenamosios vietos deklaravimo įstatyme.

**II SKYRIUS**

**VAIKŲ APSKAITOS ORGANIZAVIMAS IR TVARKYMAS**

4. Vaikai, kurie mokosi Lietuvos Respublikos teritorijoje esančiose mokyklose, vykdančiose ikimokyklinio, priešmokyklinio, pradinio, pagrindinio, vidurinio ugdymo programas, teisės aktų nustatyta tvarka įrašomi į apskaitą Mokinių registre pagal Mokinių registro nuostatus.

5. Už vaikų apskaitos organizavimą ir tvarkymą (toliau – vaikų apskaitos tvarkytojas) atsakingas Švietimo, kultūros ir sporto skyrius.

6. Savivaldybės administracijos Švietimo, kultūros ir sporto skyrius kasmet iki rugsėjo 5 d. pagal gegužės mėn. ir rugpjūčio mėn. iš seniūnijų gautus vaikų, kuriems tais kalendoriniais metais sueina 6 metai, sąrašus sutikrina su į Mokinių registrą įtrauktais vaikų sąrašais ir apie neatėjusius į mokyklą vaikus informuoja seniūniją (pagal gyvenamąją vietą).

7. Seniūnijos:

7.1. kasmet iki birželio 1 d. pateikia Savivaldybės administracijos Švietimo, kultūros ir sporto skyriui vaikų, kuriems tais kalendoriniais metais sueina 6 metai, sąrašus (Aprašo 1 priedas), o iki rugpjūčio 30 d. juos patikslina; duomenys teikiami apie visus vaikus, kurių deklaruota gyvenamoji vieta yra seniūnijoje, bei apie vaikus, kurie faktiškai gyvena seniūnijoje, bet jų deklaruota gyvenamoji vieta yra kitur;

7.2. paaiškėjus, kad yra seniūnijoje gyvenančių ir nesimokančių vaikų, nedelsdamos informuoja Savivaldybės administracijos Švietimo, kultūros ir sporto skyrių;

7.3. apie naujai į seniūniją atvykusius gyventi vaikus (naujai deklaravusius gyvenamąją vietą arba faktiškai atvykusius gyventi), turinčius mokytis pagal privalomojo švietimo programas, per 3 darbo dienas informuoja mokyklas (pagal priskirtas aptarnaujamas teritorijas).

8. Mokyklos:

8.1. kasmet iki rugsėjo 5 d. Mokinių registre suformuoja mokinių sąrašus su deklaruotos gyvenamosios vietos adresu pagal rugsėjo 1 d. būklę;

8.2. užtikrina, kad visa Mokinių registre esanti informacija apie mokykloje besimokančius mokinius būtų tiksli ir teisinga;

8.3. atvykus naujam mokiniui, informaciją Mokinių registre atnaujina per 3 darbo dienas;

8.4. išregistruoja mokinį iš Mokinių registro, jei 6-16 metų mokinys išvyko iš mokyklos ir mokykla gavo informaciją iš mokyklos, į kurią atvyko mokinys, Mokinių registro nuostatų nustatyta tvarka.

**III SKYRIUS**

**NESIMOKANČIŲ VAIKŲ APSKAITA**

9. Nesimokančių vaikų informacinės sistemos NEMIS duomenis administruoja ir tvarko Švietimo, kultūros ir sporto skyrius, kuris:

9.1. organizuoja ir koordinuoja duomenų apie nesimokančius vaikus rinkimą ir tvarkymą, vaikų faktinės gyvenamosios vietos ir jų nesimokymo priežasčių nustatymą;

9.2. siekdamas nustatyti nesimokančius vaikus, jų nesimokymo priežastis, kasmet iki gruodžio 15 d. teikia į NEMIS įtrauktų Savivaldybės teritorijoje gyvenančių nesimokančių vaikų sąrašus Savivaldybės administracijos Socialinės paramos ir sveikatos skyriui, o paskirstytus pagal seniūnijas sąrašus – Savivaldybės seniūnijoms (Aprašo 2 priedas);

9.3. prireikus kreipiasi į kitas įstaigas ir kitų savivaldybių administracijas dėl duomenų apie nesimokančio vaiko faktinę gyvenamąją vietą ir jo nesimokymo priežasčių nustatymo;

9.4. kreipiasi į teritorinę policijos įstaigą dėl tarnybinės pagalbos ir prašo nustatyti vaikų faktinę gyvenamąją vietą, jeigu vaikas, pagal jo deklaruotos gyvenamosios vietos adresą nerandamas ar yra pagrįstų įtarimų, kad gali būti pažeidžiama vaiko teisė mokytis ir pateikia šiuos faktus patvirtinančius duomenis;

9.5. gautą iš seniūnijų informaciją apie nesimokančius vaikus, jų nesimokymo priežastis įrašo į NEMIS nuostatų nustatyta tvarka;

9.6. patikslintą informaciją apie nesimokančius vaikus pateikia Savivaldybės administracijos Socialinės paramos ir sveikatos skyriui.

10. Seniūnija, gavusi sąrašus apie vaikus, kurie nesimoko ir kurių gyvenamoji vieta yra deklaruota toje seniūnijoje, kasmet iki sausio 5 d. bendradarbiaudama su vaikų tėvais (globėjais, rūpintojais), vietos bendruomene, mokyklomis surenka ir pateikia Savivaldybės administracijos Švietimo, kultūros ir sporto skyriui informaciją apie nesimokančių vaikų nesimokymo priežastis, nurodo informacijos šaltinį.

11. Savivaldybės administracijos Socialinės paramos ir sveikatos skyrius gavęs nesimokančių vaikų sąrašus, ieško informacijos apie juos (ir jų tėvus (globėjus, rūpintojus) Socialinės paramos šeimai informacinėje sistemoje ir Socialinės paramos apskaitos informacinėje sistemoje „Parama“ ir, radęs informacijos, sprendžia klausimą dėl gaunamų išmokų mokėjimo sustabdymo.

**IV SKYRIUS**

**MOKYKLOS NELANKANČIŲ MOKINIŲ APSKAITA**

12. Savivaldybės administracijos Švietimo, kultūros ir sporto skyrius koordinuoja duomenų apie mokyklos nelankančius mokinius rinkimą ir tvarkymą ir mokyklos nelankančių mokinių mokyklos nelankymo priežasčių nustatymą.

13. Mokykla:

13.1. paskiria atsakingą asmenį organizuoti ir koordinuoti pamokų lankomumo apskaitą bei kaupti ir tvarkyti NEMIS duomenis, susijusius su mokyklos nelankančių mokinių apskaita;

13.2. pasitvirtina pamokų lankomumo apskaitos tvarką arba integruoja pamokų lankomumo apskaitos tvarkos nuostatas į kitus mokyklos vidaus tvarkos dokumentus;

13.3. pamokų lankomumo tvarkoje nustato pateisinamas pamokų praleidimo priežastis, pateisinamų pamokų skaičių, pateisinimą patvirtinančius dokumentus ir jų pateikimo tvarką, pamokų lankomumo kontrolės būdus ir kontrolę vykdančius asmenis, pamokų nelankymo priežasčių nustatymo būdus, pagalbos organizavimą mokyklos nelankantiems mokiniams;

13.4. skelbia pamokų lankomumo tvarką mokyklos interneto svetainėje;

13.5. fiksuoja mokinių pamokų lankomumą mokyklos dienyne (popieriniame arba elektroniniame) teisės aktų nustatyta tvarka;

13.6. pradedant spalio ir baigiant birželio mėnesiais, iki kiekvieno mėnesio 5 d. surenka duomenis apie praėjusį mėnesį mokyklos nelankiusius mokinius ir, jeigu tokių yra, įrašo į NEMIS jos nuostatų nustatyta tvarka ir informuoja Savivaldybės vaikų apskaitos tvarkytoją (Aprašo 3 priedas);

13.7. išnaudojus visas švietimo pagalbos mokiniui teikimo galimybes, kreipiasi į Savivaldybės administracijos direktorių dėl minimalios priežiūros priemonės skyrimo arba koordinuotos švietimo pagalbos, socialinių ir sveikatos priežiūros paslaugų teikimo vaikams ir jų tėvams (globėjams, rūpintojams) skyrimo;

13.8. informuoja Valstybinės vaiko teisių apsaugos įvaikinimo tarnybos Panevėžio apskrities vaiko teisių apsaugos skyrių Rokiškio rajone, jei mokyklai kyla įtarimų, kad pažeidžiama vaiko teisė mokytis ar kitos teisės;

13.9. bendradarbiauja (keičiasi informacija) su Savivaldybės vaikų apskaitos tvarkytoju, seniūnijomis, mokinių tėvais (globėjais, rūpintojais) aiškinantis mokinių mokyklos nelankymo priežastis.

14. Savivaldybės administracijos Vaiko gerovės komisija, gavusi informaciją apie mokyklos nelankančius mokinius, teisės aktų nustatyta tvarka taiko poveikio priemones.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_